**Prešeren med nami … poklon slovenskemu kulturnemu prazniku**

Rdeča nit letošnjega praznovanja slovenskega kulturnega praznika na OŠ Frana Metelka Škocjan je bil **pesnik France Prešeren, saj smo si ustvarjalci zaželeli prave Prešernove poezije,** zato smo brskali **po njegovih** Poezijah in raziskovali njegovo življenje. Všeč nam je, da so njegove pesmi tako brezčasne, vedno moderne in pogosto vizionarske**. Nastopajoči smo obiskovalce povabili, da z nami zaplujejo in si zamislijo, kako bi bilo, če naš pesnik zašel med nas v današnjem času.**

Avtorici Sabina Klemenčič in Marinka Cerinšek sta v scenarij vpletli Prešernove vesele in otožne verze pesmi Soldaška, Dekletom, Hčer svet, Ukazi, Dohtar, Magistrale, Nezakonska mati, Slovo od mladosti, Kam v interpretaciji učencev devetošolcev Janeza Straška, Tie Pevec, Nastje Vdovč, osmošolke Tajde Povše in šestošolca Matica Dolenška, spomnili pa smo se tudi Prešernove Urške, a osmošolec Anže Povše nam je razložil, kaj se je zgodilo z Urško sodobnega pesnika Andreja Rozmana Roze. V vlogo Prešerna pa se je vživel devetošolec Gal Giodani, ki nam je marsikaj zanimivega povedal o svojem življenju in pesniškem ustvarjanju, med drugim je prebral tudi svoje pismo staršem z Dunaja, v katerem jih seznanja s svojimi študijskimi in poklicnimi načrti.

Prisluhnili pa smo tudi uglasbeni Prešernovi pesmi **O Vrba**, ki nam jo je ob svoji kitari zapel naš nekdanji učenec, zdaj pa v vlogi učitelja glasbe na naši šoli, Luka Lenart. Pod njegovim vodstvom je Mladinski pevski zbor zapel še Prešernovo Pod oknom, njegova klavirska spremljava pa je spremljala solista devetošolca Tomija Ruparja in Žano Jelinič, ki sta zapela in deklamirala hudomušno pesem Od železne ceste. Za občuteno klavirsko spremljavo med deklamacijami je poskrbela šestošolka Manca Pleterski.

Zadnji del prireditve pa je bil posvečen **Zdravljici.** Scenarij je bil obogaten s posnetki izjav otrok iz Vrtca Radovednež in učencev prvega triletja z njihovim izjavami o pesniku Prešernu in njegovi napitnici (mentorici Jasmina Blažon in Janja Lesjak). Gledalce pa je navdušila tudi filmska upodobitev Zdravljice slovenskega režiserja Mitje Okorna, ki je nastala ob 30-letnici naše državnosti in obeležitvi prevzema predsedovanja Slovenije Evropski uniji. Nastopajoči so gledalce popeljali tudi na ogled posnetka gradu Prežek pod Gorjanci (avtorica Neža Cerinšek), kamor je zahajal pesnik skupaj s svojim prijateljem Andrejem Smoletom, lastnikom gradu.

**Prešernovo in prešerno obarvan večer smo zaključili z zadnjo kitico Zdravljice, ki nazdravlja vsem zbranim, ki »dobro v srcu mislijo«, in vsem dobrim ljudem.**

Za sceno je poskrbela učiteljica Daniela Zupan Dežman, za ozvočenje pa učitelj Igor Pangrčič z učencema Enejem in Žigo Kumljancem. Vse utrinke pa je v svoj objektiv ujel fotograf Jan Cerle. Nastopajoči in mentorji se iskreno zahvaljujemo staršem, ki so nas spodbujali, vodstvu šole in kuhinji ter KD dr. Ignacija Knobleharja za izposojene folklorne kostume – noše.

Močno so nam zaploskali učenci in zaposleni na šolski prireditvi v torek, 7. 2. 2023, 1. šolsko uro. Navdušena pa je bilo tudi občinstvo na osrednji občinski prireditvi na predvečer praznika kulture ob 17. uri v večnamenskem prostoru šole. Zbrane sta nagovorila župan Občine Škocjan g. Jože Kapler in ravnateljica domače šole ga. Irena Čengija Peterlin, pri čemer sta spregovorila o Prešernu ter poudarila pomen kulture v vsakdanjem življenju doma, pri srečanju z drugimi kulturami in za naš zgodovinski obstoj. Zadovoljstvo obiskovalcev, ki so ga izkazali z aplavzom in pohvalnimi besedami, je bilo za nastopajoče in mentorje veliko priznanje za dosedanje ustvarjanje in spodbuda za delo v prihodnje**.**

Sabina Klemenčič in Marinka Cerinšek, foto: Jan Cerle